ANC-konferensie: Hier is benoemings vir top-sesAfgevaardigdes by die ANC se 54ste nasionale konferensie by Nasrec in Johannesburg (17 Desember 2017). Foto: Twitter via @MYANC Die ANC het Sondagaand by die nasionale konferensie wat by Nasrec in Johannesburg gehou word die lys bekendgemaak van aanspraakmakers vir die top-posisies in die party. Die benoemdes vir president is Nkosazana Dlamini-Zuma deur 1 094 takke en Cyril Ramaphosa deur 1 469 takke. Albei het die benoeming aanvaar. Die benoemdes vir adjunkpresident is David Mabuza deur 1 128 takke, Zweli Mkhize deur 193 takke, Lindiwe Sisulu deur 619 takke en Naledi Pandor. Mabuza, Mkhize en Sisulu het die benoeming aanvaar, terwyl Pandor die benoeming van die hand gewys het. Benoemdes vir nasionale voorsitter is Gwede Mantashe deur 1 499 takke en Nathi Mthethwa deur 807 takke. Albei het die benoeming aanvaar. Benoemdes vir die posisie van sekretaris-generaal is Senzo Mchunu deur 1 479 takke en Ace Magashule deur 930 takke. Albei het die benoeming aanvaar. Die benoemdes vir adjunk-sekretaris-generaal is Jessie Duarte deur 845 takke en Zingiswa Losi deur 361 takke. Albei het die benoeming aanvaar. Benoemdes vir die posisie van tesourier-generaal is Paul Mashatile deur 1 581 takke en Maita Nkoana-Mashabane deur 275 takke. Nomvula Mokonyane is deur 289 takke benoem, maar het die benoeming van die hand gewys. Die stemproses sal nou begin.